title: Освободиха задържания тунизиец за нападението в Берлин

maintext:
Германските власти пуснаха на свобода 40-годишния тунизиец, който бе задържан вчера във връзка с нападението срещу коледния базар в Берлин, съобщи ДПА.
Прокуратурата имаше подозрения, че мъжът може би е бил съучастник на нападателя - 24-годишния тунизиец Анис Амри, който се вряза с камион в тълпа на Коледния базар на 19 декември. При нападението загинаха 12 и бяха ранени около 50 души.
"Разследването показа, че арестуваният не е бил свръзка на Анис Амри и следователно бе освободен", каза говорителката на федералната прокуратура Фрауке Кьолер, цитирана от Ройтерс.
Следователите намериха номера на мобилния телефон на 40-годишния тунизиец в указателя на Амри.
Кьолер каза, че оръжието, което Амри е ползвал в камиона, е от същия калибър като това, с което е стрелял по италиански полицаи в Милано, където бе убит миналата седмица. Още тестове трябва да се направят, за да се установи дали е същото оръжие.
Тя допълни, че автоматичната спирачна система на камиона го е спряла на 70-80 метра, след като се е врязал в базара, което е предотвратило повече жертви.
/БТА/


authors:
Елка Василева
Дек
По Публикацията Работи

title: Космическите мисии през 2016 година

maintext:
Човешкото присъствие в космоса през тази година отново беше много осезаемо. Апарати изследваха Марс, Венера, Юпитер, планетата-джудже Церера, Слънцето. Приключи историческата мисия "Розета", спря работа китайският луноход "Юйту", но започнаха други проекти - Европейската космическа агенция /ЕКА/ изстреля "ЕкзоМарс", а НАСА – "ОСИРИС-РЕКС".
Пилотираните мисии включват завръщането на астронавта Скот Кели и космонавта Михаил Корниенко след 340-дневен престой на МКС. До МКС бяха изпратени четири екипажа, като престоят на последния ще продължи и през 2017 г. Китай изстреля новата си експериментална лаборатория "Тянгун-2" през септември. Тя беше посетена от двама тайконавти от 19-и октомври до 17 ноември.
Мисията "ЕкзоМарс", по която работят ЕКА и Роскосмос, беше изстреляна на 14 март, като стигна до Червената планета на 19 октомври. Основният й апарат TGO застана успешно на орбита. Експерименталният модул "Скиапарели" обаче не успя да кацне на Марс.
Научни измервания TGO ще започне да прави чак към края на 2017 г. Инструментите му ще търсят следи от газове в атмосферата, особено такива съдържащи въглерод като метан. Той е интересен за учените, защото произходът му е 90 процента биологичен и се задържа кратко. Наличието му би означавало възможност за съществуване на микроорганизми на Марс. Апаратът ще анализира дали произходът на метана е биологичен, или е резултат от геоложки процеси.
Следващата мисия "ЕкзоМарс" ще е с роувър и с научни инструменти, вероятно през 2020 г. На 2 декември ЕКА съобщи, че е одобрен нейният бюджет.
В края на април японската сонда "Акацуки" започна наблюденията си на Венера, след като пет месеца постепенно заставаше на подходяща орбита. Космическият апарат ще кръжи около планетата 2000 дни, вместо предвидените първоначално 800. Получените досега данни от "Акацуки" се оказаха по-точни от очакваното. Сондата ще трябва да разкрие тайните на дъждовете от сярна киселина и бушуващите на планетата урагани. Апаратът е снабден с шест различни прибора за наблюдение, сред които пет камери, работещи в различни диапазони - от инфрачервения до ултравиолетовия.
Изследването на Слънчевата система стана много интересно през юли, когато американската сонда "Джуно" застана на орбита около Юпитер след продължило пет години пътуване. В края на август "Джуно" осъществи първото си близко прелитане край планетата, преминавайки на безпрецедентните около 4200 километра над плътните облаци на газовия гигант. Преди това най-близо до Юпитер се беше доближавала сондата "Пайъниър" - на 43 000 километра.
От НАСА планират още около 30 близки прелитания на "Джуно" край Юпитер преди приключването на мисията през февруари 2018 г.
С помощта на "Джуно" учените се надяват да разгадаят тайните на най-голямата планета в Слънчевата система. НАСА вече публикува снимки на полюсите на Юпитер, заснети от космическия апарат. Те показват, че над северния полярен район на Юпитер има повече бури, отколкото очакваха специалистите. Той изглежда по-син от останалите части на планетата. Над южния полюс на Юпитер "Джуно" засне полярно сияние, каквото досега беше известно да съществува само над северния полюс.
"Джуно" записа и звуци, идващи от Юпитер. Те са известни от 50-те години на миналия век, но досега не са анализирани толкова детайлно.
Мисията на сондата ще продължи 20 месеца. За това време тя ще трябва да направи карта на полюсите, да анализира атмосферата и вътрешността на огромната планета. Със събраните данни учените ще проверят хипотезата дали газовият гигант има твърдо ядро, ще изучат процесите на формиране на небесни тела.
Юпитер е интересен за изследване не само защото е най-голямата планета в Слънчевата система, но и заради необичайния си строеж. Газовият гигант се състои основно от водород и хелий. Предполага се, че под стотиците километри газова атмосфера има море от течен водород, а на дъното му има метален водород. Под него може да се крие твърдо ядро. Юпитер притежава и най-силното магнитно поле сред планетите в Слънчевата система. В атмосферата на газовия гигант се образуват силни бури и полярни сияния. Съществува и хипотеза, че тази планета се е образувала първа в Слънчевата система.
В началото на септември беше изстрелян космическият апарат ОСИРИС-РЕКС към астероида Бену. Той трябва да вземе проби от повърхността му и да ги върне на Земята. Това е първата мисия на НАСА към астероид. Тя ще продължи седем години. Двутонният апарат трябва да достигне до астероида Бену през 2018 г. След внимателно изследване за определяне на неговите характеристики и на най-подходящите места за взимане на проби, апаратът ще събере между 60 гр и 2 кг материал от повърхността му с роботизираната си ръка през 2020 г. и ще върне мострите на Земята с отделяща се капсула през 2023 г.
Астероидът Бену е с диаметър 500 м. Той обикаля Слънцето по приблизително същата орбита като Земята. Според специалистите има възможност от 1 към 800 до 1 към 2700 той да се удари в планетата ни след 160 години.
НАСА очаква мисията да демонстрира авангардните технологии, които ще бъдат използвани и за други космически апарати, както и за предстоящи експедиции за извличане на полезни изкопаеми от астероиди.
На 30 септември приключи мисията "Розета" на Европейската космическа агенция, която изследва две години кометата 67 Р/Чурюмов-Герасименко. Тя ще остане в историята с първото кацане на космически апарат на астероид, както и с първото заставане на орбита над астероид.
"Розета" установи, че водата на 67Р/Чурюмов-Герасименко не прилича на земната. Това означава, че този вид комети не са допринесли за появата на вода на планетата ни. Сондата обаче откри органични молекули, необходими за появата на живот - аминокиселини, които може да са участвали в "засяването" на океаните. Изучаването на данните, събрани от "Розета", ще продължи години.
През август китайският луноход "Юйту" /Нефритен заек/ окончателно преустанови своята работа на повърхността на естествения спътник на Земята. Той работи около 31 месеца. "Юйту" кацна на Луната през декември 2013 г. и за пръв път изпрати изображения на геоложките й слоеве. След известно време той изгуби способността си да се придвижва, но продължи да предава научни данни.
Китай през септември изведе на орбита експерименталната лаборатория "Тянгун-2". На борда на лабораторията е монтиран най-големият в света високочувствителен детектор на гама-излъчвания, разработен съвместно от китайски инженери и специалисти от Европейската космическа агенция. Космическият апарат е оборудван с 14 научни уреда. През октомври с него успешно се скачи космическият кораб "Шънчжоу-11" с двама тайконавти на борда. Скачването с орбиталния модул се счита за ключов елемент от създаването на действаща орбитална китайска станция. Основната задача на китайските тайконавти беше да направят редица научни и медицински експерименти в условията на космоса и да изпробват способността на модула да поддържа живот.
Китай планира да изпрати през 2017 година апарата "Чанъе-5" на Луната, за да вземе проби от лунната повърхност и да ги достави на Земята в рамките на третия етап от китайската програма за лунни изследвания. Това не се е случвало от 40 години.
Догодина, след 13-годишна мисия за изследване на Сатурн и пръстените му, космическият апарат "Касини" ще се спусне контролирано в атмосферата на планетата, за да се разруши. Маневрата е насрочена за 15 септември, а първото спускане на по-ниска орбита започна в края на ноември тази година. Космическият апарат ще се гмурка във външните райони на пръстените на планетата на всеки седем дена или общо 20 пъти до края на април 2017 г. Той ще наблюдава някои от многото мини луни на Сатурн и ще вземе проби от частиците в пръстените.
През 2017 г. ще бъдат изстреляни и два телескопа. CHEOPS на Европейската космическа агенция ще изследва близки звезди, за които вече е известно, че имат екзопланети. Телескопът TESS на НАСА ще наблюдава повече от 200 000 звезди, за да търси планети извън Слънчевата система.
/БТА/

fasttext_language: bg


title: Амри искал да стане камикадзе още преди атаката в Берлин

maintext:
Тунизиецът Анис Амри, заподозрян за нападението срещу коледен базар в Берлин в понеделник, още преди няколко месеца е предлагал на ислямистки групи да бъде използван като атентатор самоубиец, предаде ТАСС, като се позова на германското сп. "Шпигел".
Изданието цитира данни от електронно следене на екстремисти, извършвано от специалните служби. Тази информация обаче не е била достатъчна за задържането му.
Органите на реда също така са установили, че той е бил свързан с разбита преди няколко седмици от властите германска клетка на терористичната организация "Ислямска държава".
Амри трябвало да бъде депортиран от Германия още преди време, но това не станало поради липса на координация между германските и тунизийските власти - миграционните органи в африканската държава заявили, че той не е гражданин на Тунис, и отказвали да му издадат нов паспорт. В крайна сметка документите пристигнали в Германия едва вчера.
Тунизиецът, заподозрян за нападението в понеделник, е бил регистриран в приют за бежанци в германската провинция Северен Рейн-Вестфалия, но напоследък се е намирал в Берлин. Неговият брат, живеещ в Тунис, заяви за германския в. "Билд", че Амри нямал постоянно местожителство и нощувал на различни места.
/БТА/


authors:
Александър Попов
Сеп
По Публикацията Работи

title: Важните неща... Калин Манолов от Bulgaria ON AIR

maintext:
Гласувай: 26 гласа 11963 гледания | Още видео
Кои са важните неща според Калин Манолов?
Важните неща в живота са твърде много, но най-важно е човек да бъде разумен, да взима решенията си без емоции, особено когато става въпрос за неща, свързани с поемане на отговорност. И разбира се, свободата е най-важна от всичко. Тя е и в основата на съдържанието на предаването. Във „Видимо и невидимо“ показваме нещата, които се виждат по-трудно, а именно последствията от всяко икономическо действие и всяка политическата програма, но не само за една малка група, и то за кратък период от време, а за цялото общество в една дълга перспектива. Обикновено тогава нещата изглеждат много различно. Повечето политически решения се оказват неправилни или лобистки, а това е нещо, което трябва да се знае от хората, защото те са онези, които „назначават“ политиците.
Как ще се промени „Видимо и невидимо“ от 21 септември?
Ще се отвори малко повече към обществото и политиката, не само към икономиката, както беше досега. И защо не към теми, свързани с културата, философията, религията… това са всички елементи на свободата, която се опитваме да промотираме в предаването.
Какво могат да открият зрителите на Bulgaria ON AIR единствено в предаването Ви?
Уникалното във "Видимо и невидимо" според мен е комплексният поглед върху събитията, поставянето на нещата в контекст, предисторията, защото нищо не започва и не свършва в един определен момент от настоящето. Рамкирането на темите в една философия, която по същество е „бъди такъв, какъвто си, прави, каквото искаш, докато не пречиш на другите“. Това са нещата, които човек трябва да прави в живота си, за да живее добре, да бъде оценен, да се чувства достоен.


authors:
Десислава Попова
Дек
Автор

title: Белгийската KBC Group придобива ОББ и Интерлийз за 610 млн. евро

maintext:
Базираната в Белгия KBC Group съобщи, че придобива българската банка ОББ и лизинговата компания Интерлийз.
Белгийската група е постигнала споразумение с гръцката National Bank of Greece (NBG), която е собственик на Обединена българска банка (ОББ), съгласно което KBC придобива собственост над:
- ОББ (99,9%), четвъртата по големина на активите банка в България с 8% пазарен дял към края на септември 2016 г.
- Интерлийз (100%), третата по големина лизингова компания в България с пазарен дял от 13%.
Общата стойност на сделката е 610 млн. евро.
KBC ще използва вътрешни източници и налични средства, за да финансира придобиването в брой.
Преди приключване на сделката ОББ възнамерява да направи извънредно плащане на дивиденти към NBG на стойност 183 млн. евро, което подлежи на одобрение от страна на Българската народна банка. В покупната цена са взети под внимание 183-те млн. евро извънреден дивидент, като цената се равнява на 1,10 пъти очакваната за 2016 г. балансова стойност на активите на ОББ и Интерлийз и на 1,29 пъти очакваната за 2016 г. балансова стойност след корекция с обезценки на стойност 81 млн. евро на собствения капитал, които КВС идентифицира по време на процеса на дю дилиджънс (прегледа на документацията).
КВС присъства в българския банков сектор от 2007 г. със своето дъщерно дружество СИБАНК. Комбинацията от СИБАНК и ОББ ще доведе до създаването на третата по големина банкова група в България по отношение на активи, с пазарен дял от приблизително 11%. Потенциалните синергии (както за приходите, така и за разходите) се изчисляват на приблизително 20 млн. евро (преди данъци до 2023 г.).
КВС присъства също и в българския застрахователен сектор с дъщерното си дружество ДЗИ.
Приключването на сделката подлежи на регулаторно одобрение от страна на БНБ и на Комисията за финансов надзор (КФН). Небходимо е също потвърждение и от Националната банка на Белгия (NBB) и Европейската централна банка, както и одобрение във връзка с антимонополното законодателство.
Участниците в сделката очакват тя да бъде приключена най-късно през второто тримесечие на 2017 г.
“През 2009 г. България беше определена като основен пазар в стратегията на KBC Group. В стратегията на КВС се казва, че групата иска да бъде пазарен лидер на своите основни пазари, т.е. да бъде сред първите три в банкирането и сред първите четири в застраховането. Комбинацията от СИБАНК и ОББ ще се превърне в третата най-голяма банка в страната, като това ще позволи на КВС значително да подобри настоящата си девета позиция", коментира Йохан Тейс, главен изпълнителен директор на KBC Group.
ОББ е основана през 1992 г. от сливането на 22 български регионални търговски банки и от 2000 г. до този момент е част от финансовата група на National Bank of Greece (NBG).
Клоновата мрежа на ОББ се състои от 190 клона и офиса и 691 банкомата в цялата страна.
ОББ е четвъртата по големина банкова група по отношение на общите активи (3,7 млрд. евро), с пазарен дял от 8% в края на септември 2016 г. ОББ обслужва приблизително 900 хил. клиенти-физически лица, с пазарен дял от 11% при ритейл кредитите. ОББ има и 8% пазарен дял при корпоративните кредити.
Банката има съотношение на капитал от първи ред от 27,8% в края на третото тримесечие на 2016 г.). Съотношението между разходи и приходи възлиза на 47% през 2015 г.
Интерлийз, 100% дъщерно дружество на NBG, е на пазара от 21 година. Тя е третият по големина доставчик на лизингови услуги в България със значителен пазарен дял във всички основни категории активи (лизинг на оборудване: 15,7%, лизинг на коли: 13,4%, товарни автомобили: 10,4%, недвижими имоти: 8,9%).
Още икономически и финансови новини четете в Investor.bg


authors:
Петя Славова
Дек
По Публикацията Работи

title: Най-пълният модел "се похвали": Не мога да си вържа халата!

maintext:
Най-пълната в света манекенка - Тес Холидей, публикува на страницата си в Instagram селфи в хотелска стая.
На снимката тя демонстрира, че не може да си върже халата, който са й дали от персонала.
"Толкова се радвам, че се оказа, че имат халат и в моя размер", пошегува се манекенката. Фотосът пък събра повече от 23 хиляди харесвания в социалната мрежа. На страницата на модела са се подписали повече от 1,4 милиона души.
Тес Холидей е най-пълният модел, работещ в модната индустрия. През януари 2015 г. тя подписа договор с престижна модна агенция Milk Model Management.
Вижте още за мода в Tialoto.bg


authors:
Камелия Цветанова
Дек
По Публикацията Работи

description:
Патриотите ще повторят коалицията от изборите за президент и ще се явят заедно на предсрочния вот.
 Така

title: Патриотите гонят "около 50" депутати на предсрочния вот

maintext:
Патриотите ще повторят коалицията от изборите за президент и ще се явят заедно на предсрочния вот.
Още по темата Избори днес: БСП настига ГЕРБ, следва партия на Слави 22 дек 2016 16:40 156
Така "Обединените патриоти" - НФСБ, "Атака" и ВМРО, ще постигнат по-добър резултат от това, което в момента представят в Народното събрание, убеден е организационният секретар на ВМРО и депутат от Патриотичния фронт Юлиан Ангелов.
В това Народно събрание, чийто дни са преброени, ПФ има 17 депутати, а "Атака" - 11.
Очакванията на Ангелов обаче са, че в следващото броят им ще е около 50.
Зам.-шефът на ВМРО и депутат от ПФ Искрен Веселинов коментира, че при евентуално съставяне на кабинет няма ограничения "Обединените патриоти" да търсят стабилно управление за държавата с партньори от лявото политическо пространство или от дясното.
"За нас е важно да има стабилност, да има икономически растеж и размразяване на доходите", отсече той.


authors:
Василия Пейчева
Дек
По Публикацията Работи

title: В памет на Джордж Майкъл: Никога няма да танцувам отново!

maintext:
Графити артистът с псевдоним Пегас отдаде почит към покойния Джордж Майкъл с изображение на певеца върху стена близо до графити парка в лондонския квартал Шордич, съобщиха световните информационни агенции.
Произведението се състои от три идентични разноцветни изображения на певеца, който държи в ръце якето си, както и фразата "Никога няма да танцувам отново", част от текста на песента "Careless Whisper".
Хората се спираха да направят снимки пред рисунката, която бе направена за четири часа от художника.
"Толкова много хора се спряха, докато рисувах. Работата ми предизвика страхотни реакции", каза той.
Пегас е родом от Чикаго и е поклонник на творчеството на Анди Уорхол. Работи анонимно в северната част на Лондон.
/БТА/


authors:
Боряна Павлова
Дек
По Публикацията Работи

title: Горивото ни - второто най-евтино в Евросъюза. Но изгодно ли ни е?

maintext:
По празниците традиционно се впускаме по пътищата и цъкаме с език на цените по колонките. А всъщност се оказва, че само поляците карат с по-евтино гориво от нас... поне в ЕС!
Литър от масовия бензин А-95 по Рождество бе със 7 ст. по-скъп, отколкото по същото време на миналата година, сочи статистиката на bg.fuelo.net.
Още по темата 1 млрд. литра гориво по колонките – незаконно 15 дек 2016 07:24 10
По празниците той се предлагаше по колонките в доста широки граници - от 1,81 лв. за литър до 2,10 лв. Максималната е отчетена в 3 от веригите.
Двама от търговците го предлагат по 2,05 лв. за литър, а други двама - по 2,03 лв. По време на миналогодишните коледни празници цените са били в по-тесен диапазон – от 1,91 лв./л до 2,03 лв., сочи още статистиката.
Високооктановият бензин А-98 е с почти същата средна цена, както и преди 12 месеца - 2,20 лв./л, срещу 2,19 лв./л в края на декември 2015 г. Сега офертите на търговците варират от 2,16 лв./л до 2,40 лв., като една и съща цена от 2,35 е отчетена на 2 от веригите.
Обикновеният дизел сега е по-скъп средно с 5 ст. за литър, отколкото преди година. Цените му са от 1,79 лв./л до 2,10 лв. Съвпадението на максималната цена е фиксирано при 3 от веригите. По време на миналата Коледа средната му цена бе под 2 лв., като офертите варираха от 1,92 лв./л до 2,03 лв.
0,94 лв./л достигна средна цена на пропан-бутана за автомобили или с 5 ст. по-скъпо на годишна база, сочат още данните на статистиката. По празниците той се продаваше по колонките от 0,81 лв. до 0,99 лв./л, като максимумът е достигнат в обектите на 5 от веригите.
България продължава да е втора по средни цени на масовия бензин А-95 и дизеловото гориво в рамките на ЕС, показва справка в сайта energy.eu. Преди празниците у нас средната цена на А-95 е била 1,016 евро за литър.
С по-евтино гориво по 1,012 евро в рамките на Общността могат да се похвалят само поляците. Нафтата за автомобили у нас е 0,996 евро. Само още отново в Полша цената е под едно евро и в последния ден преди Рождество тя бе на ниво 0,99 евро/л. Около едно евро - 1.058 е бил дизелът и в Чехия, а също така в Литва - 1,079 за литър и Латвия - 1.098.
Най-използваният бензин А-95 в ЕС струва средно сега по 1,27 евро/л, сочат още данните на енергийния сайт. Най-високата цена е отчетена в Холандия - 1,648 евро за литър. На второ място по скъп бензин е Дания с 1,544 евро за литър, а на трето - Италия. На Апенините литър от масовия бензин А-95 се продава по колонките средно за 1,540 евро. Четвърта е Португалия с цени от около 1.515 евро. В челото по скъпотия в ЕС е и съседна Гърция, където безоловният бензин върви средно по евро и половина, а Румъния - 1,24 евро. В другите 2 балкански страни от ЕС Словения и Хърватия литър от този вид автомобилно гориво се продава средно по 1,242 и 1,238 евро.
Недалеч от най-ниската цена за ЕС с 1.008 евро за литър е Люксембург, страната с най-високи средни доходи на глава от населението. След Великото херцогство по ниски цени на дизела са Балтийските страни - Литва - с 1.012 евро/л и Латвия - с 1,025 евро. Под 1,10 евро за литър се продава средно нафтата за коли още в Словакия - 1.040, Чехия - 1.069 и дори в богата Австрия - 1,088 евро/л.
Средната цена литър дизел в ЕС е 1.174 евро. Най-висока - 1,40 евро е тя във Великобритания. Втора по скъп дизел е Италия с 1.392 евро/л, а трета - с 1.356 е Дания. Над 1,30 евро струва средно автонафтата още в Белгия - 1.326 евро, Холандия - 1,325 евро, Швеция - 1.322 евро и Финландия - 1.312 евро.


title: ГЕРБ протегна ръка към РБ и ПФ за коалиция след изборите

maintext:
Въпреки че ГЕРБ отказа да застане зад правителството на патриотите или на реформаторите в рамките на това Народно събрание, шефът на депутатите на партията на Бойко Борисов Цветан Цветанов декларира, че в следващия парламент могат отново да бъдат заедно.
"Коалиционните партньори от това правителство биха могли да намерят допирни точки и отново да работят заедно в следващия парламент за формиране на мнозинство", коментира той пред "Фокус".
Според него трите формации отново могат да формират парламентарно мнозинство, което да излъчи правителство, за да продължат с мерките за икономическия ръст, регистриран 2016 година.
"Той е на годишна база около 3,1%. В първата тройка сме на държавите от ЕС", похвали се Цветанов.
ГЕРБ ще бъде основният двигател за политиките, които ще се правят в следващия парламент, зарече се той.
Вторият в ГЕРБ се надява и на силно представяне на предстоящия предсрочен вот.
"През 2015 година на тясно партийния вот за общинските листи ГЕРБ имаше 890 хиляди гласа, което означава, че в общи линии сме се доближили до нивата от тясно партийния вот от 2015 година, а на втори тур получихме подкрепа от 1,256 млн., което за мен е една цел, която трябва да се търси като резултат на следващите парламентарни избори. Мога да споделя, че 2013 година, 2014 година ГЕРБ получаваше около 1 070 000 – 1 080 000 гласа, което ще ни даде възможност да бъдем първа политическа сила", каза още Цветанов.
Според него промените в изборните правила няма как да се случат в рамките на оставащите седмици от работата на този парламент, въпреки че резултатите от референдума показаха, че българите искат да се въведе мажоритарна система.
"Когато през май се обсъждаха промените в изборното законодателство, ГЕРБ дискутираше с парламентарните групи да внесем за разглеждане смесена избирателна система и по-специално - модела, приет в Германия. По този начин има пропорционална листа, но същевременно има и мажоритарна листа, което дава добра възможност на избирателите да избират най-достойните и са в полза на правенето на политики в полза на обществото. От тази гледна точка ние бихме се съгласили на смесена система, но, все пак, на първо място трябва да бъде желанието на над 2.5 милиона и политическото решение, което сме взели в партията, е да се съобразим с референдума", коментира още заместник-председателят на ГЕРБ Цветан Цветанов.
Той се похвали още, че през отиващата си година силният глас на България беше чут в Европа. Благодарение на това и на добрите отношения с ЕС и Турция, изградени през годината, миграционните потоци не са се отправили към България.
"Можем да отчетем, че през 2016 година имаме намален миграционен поток в сравнение с 2014 и 2015 година. Добрите отношения с Турция дадоха възможностАнкара да не предприема действия, които биха могли да създадат сериозен проблем за националната сигурност на страната със засилващ се бежански поток към България", обясни той.
Цветан Цветанов добави, че премиерът в оставка Бойко Борисов е успял да получи принципна подкрепа, както от ЕК, така и от европейските лидери, доказателство за което са 160-те милиона евро, гарантиращи по-голямата сигурност на България.
Той каза още, че през следващата година акцентът ще бъде поставен върху политиките за връщане на нелегалните мигранти, намиращи се на територията на страната.


authors:
Екип На Bloomberg
Дек
По Публикацията Работи

title: 2016 не бе белязана от положителни стъпки в здравеопазването

maintext:
2016 в здравеопазването премина под знака на свръхрегулация на системата, администриране и свръхадминистриране, което води оскъпяване на услугите и влошаване на качеството. През тази година нямаше нито една стъпка в хода на реформите, която може да бъде оценена с положителен знак. Това коментира д-р Николай Болтаджиев от Асоциацията на частните болници и изпълнителен директор на болница "Св. Богородица", София в ефира на Bloomberg TV Bulgaria.
По думите му с решение на надзора на НЗОК от 20 декември се намаляват бюджетите на болниците средно с 15% за декември.
"Това става с анекси към договорите, които се подписват на 28 декември, когато бюджетите отдавна са изпълнени - декларира се, че няма да бъдат платени 15% от вече изработените пари", отбеляза д-р Болтаджиев.
Според него трябва да има дерегулация на системата, да се създаде реална конкуренция, тъй като само по този начин може да се търси качество на по-ниска цена.
Вижте повече във видеото на Bloomberg TV Bulgaria


authors:
Красимир Ангелов
Дек
По Публикацията Работи

title: Годината в снимки: Октомври 2016

maintext:
Папа Франциск посети централния италиански град Аматриче, който беше напълно разрушен при земетресението на 24 август. Папата се разходи сред разрушените сгради. Снимка: БТА 1 23456789101112
Броени дни остават до края на 2016 година. Но преди да изпратим старата и да посрещнем Новата година, Dnes.bg продължава да ви показва най-интересните и любопитни снимки от отминаващата си 2016 година месец по месец.
Наред са най-красивите кадри от есенния октомври. А ако сте пропуснали някоя от предишните ни галерии, може да ги откриете тук.


authors:
Криси Табачка
Дек
По Публикацията Работи

title: Коледна красота: Червило с цвят на слива

maintext:
Коледа е само след няколко дни, определено сме заети да мислим за всякакви празненства, декорации и пазаруване на различни подаръци.
Но докато вече сте помислили за всичко и сте планирали каквото трябва, идва време да помислим за визията.
Избрали сте дрехи, но дори и най-красивата рокля не може да завърши външния ви вид така, както може гримът.
Време е да изберете актуален цвят червило, който да допълва вашите дрехи, а ето и тенденциите за сезона, между които да направите своя избор:
1. Слива
Драматичният цвят за устни е необходимост тази Коледа. Допълнете червило в този нюанс с лак за нокти в същия цвят. Това е подходящо, ако сте избрали да бъдете с бели дрехи.
2. Корал
Изведете забавната и игрива част от вашата личност с коралови нюанси. Те подхождат най-много на дами, които ще бъдат в празничната нощ в магнетично зелено.
Вижте останалите предложения в Tialoto.bg


title: Висенето във Facebook по празниците скапва настроението

maintext:
Висенето във Facebook по празниците влошава настроението, твърдят датски учени, цитирани от Би Би Си.
Когато на празник човек разглежда какво правят "идеални семейства" или как хората са на почивка, по-вероятно е да се почувства нещастен, отколкото да му стане ведро на душата.
Причина за това са "нереалистичните социални сравнения". Особено лошо се отразява "висенето" в социалните медии без общуване с други хора.
Вредно е и продължителното четене на новинарски сайтове, без човек да реагира.
Учените от университета на Копенхаген препоръчват социалните мрежи да се използват за разговори с близки и за запознанства. Това е много по-положително преживяване от пасивното разглеждане.
Много полезно е и човек да престане да използва социалните мрежи за седмица.
/БТА/


title: Honda - най-търсеният автомобил в Google

maintext:
Google публикува списък на най-популярните автомобилни марки в САЩ за изминаващата година. Класацията е образувана въз основа на броя търсене на брандовете, като в нея влизат 10 автомобилни производители.
Победител за 2016 г. е Honda. Прави впечатление, че в сравнение с 2015 г., рейгингът е сериозно променен. От него отпадат цели 7 марки - Chevrolet, Dodge, General Motors, Lexus, Mazda, Volkswagen и Porsche.
От останалите в списъка брандовете Tesla се премества от последната - десета позиция на трета, а Honda – от трета на първа. На свой ред Mercedes-Benz се придвижва от четвърто място на второ. Така тези марки образуват новия Топ 3.
Местата от четвърто до десето заемат съответно Lamborghini, Volvo, Ford, Jaguar, Bentley, Maserati.
През 2015 г. победител в класацията стана Chevrolet, а година по-рано – Ford. Любопитното е, че през 2014 г. в списъка попадна само един европейски производител – BMW, докато през миналата бяха три – Porsche, Mercedes-Benz и Volkswagen. Тази година обаче "европейците" вече са седем.
Още новини от света на автомобилите четете в Gol.bg


authors:
Мария Нестерова
Дек
По Публикацията Работи

title: Кобзон и Тото Котуньо на косъм от черния руски Ту-154

maintext:
Лекарски съвет спасил прочутия руски певец и депутат Йосиф Кобзон от сигурна смърт в черния Ту-154. Самолетът с 92 души на борда падна в Черно море на 25 декември. В него пътуваше легендарният военен авсамбъл "Александров", който трябваше да изнесе концерт пред руските войници в Сирия.
"Личният лекар ме посъветва да не пренебрегвам здравето си и да не пътувам за Латакия", сподели Кобзон пред "Стандарт".
Той бил помолен да лети за Сирия с ансамбъла лично от своя дългогодишен приятел Валерий Халилов, ръководител на "Александров". Но концертът съвпадал с пътуване на Кобзон във връзка с негово поддържащо лечение.
"Няма проблем, следващия път ще излетим заедно!", казал Кобзон на Халилов. "Виждате ли как се преобърна този следващ път....", с болка и мъка каза Йосиф Кобзон.
Италианският певец Тото Кутуньо също разкри, че се е разминал на косъм със смъртта, тъй като и той можел да бъде на 25 декември в катастрофиралия руски самолет. За това разказа самият музикант в профила си във Facebook, пише "24 часа".
"Новината за самолета, паднал в морето до Сочи, ме разтърси. На борда беше хорът на Червената армия. С тях съм преживял незабравими моменти както в Русия, така и на Фестивала в Сан Ремо през 2013 г. Бяхме станали големи приятели и имахме проекти и за бъдещето... В действителност преди месец се свързаха с мен за същия концерт с тях за края на годината за руските военни части в Сирия. За жалост и ЗА КЪСМЕТ отказах, защото имах друг ангажимент. Съдбата пожела сега да съм тук и да ви разкажа за това. Слава Богу...", написа Тото Кутуньо.


authors:
Александър Попов
Обновена
Дек
По Публикацията Работи

title: Съдът отсече: Пешеходецът не е господар на "зебрата"

maintext:
Сгазен на пешеходна пътека има вина за катастрофата, ако е навлязъл внезапно на пътното платно, не е преценил скоростта на идващите коли или е преминал при лоша видимост. Той е виновен дори когато водачът кара с превишена скорост. Това става ясно от тълкувателното решение на Върховния касационен съд, с което се уеднаквява съдебната практика по този тип дела.
До него се стигна, след като ВКС намали присъдата на мъжа, сгазил Лора Казанлиева във Варна през 2011 г., с аргумента, че тя е съпричинила катастрофата. Тогава правосъдният министър и главният прокурор поискаха тълкуване на закона, пише "Сега".
Върховните съдии приемат, че правото на предимство на пешеходеца е абсолютно, но само ако спазва изискванията на Закона за движение по пътищата към самия него. И цитират две разпоредби, според които пешеходците трябва: "преди да навлязат на платното за движение, да се съобразят с разстоянията до приближаващите се пътни превозни средства и с тяхната скорост на движение; да не удължават ненужно пътя и времето за пресичане, както и да не спират без необходимост на платното за движение; да спазват светлинните сигнали и сигналите на регулировчика; да не преминават през ограждения от парапети или вериги".
Във втората са описани забраните, когато става дума за пътища извън населени места: "да навлизат внезапно на платното за движение; да пресичат платното за движение при ограничена видимост; да извършват търговия и услуги на платното за движение".
"Налице е съпричиняване на вредоносния резултат (смърт или телесна повреда) от страна на пешеходец при пресичане на пътното платно за движение на специално очертана или неочертана с маркировка върху пътното платно, но сигнализирана с пътен знак пешеходна пътека, в случаите, когато водач на МПС е нарушил правилата за движение относно скоростта за движение и ако пешеходецът е нарушил правилата", пише в решението.
Принос имат и авторите на закона, посочват съдиите. Текстовете са написани така, че правото на пешеходците не може да е безусловно.
Съпричиняване има и когато пешеходецът пресече на червен сигнал, пише в решението. По същия начин стои въпросът и ако се пресича не на пешеходна пътека, а в близост до нея. Съдиите приемат, че правото на пешеходеца не е абсолютно, когато пресича на нерегламентирано място.
С решението си ВКС казва, че наказанието на шофьор, убил на пътя, макар и движел се с превишена скорост, трябва да бъде смекчено заради пешеходеца, който не се е огледал или е стъпил внезапно на пътеката. Съдиите приемат, че подобно разбиране е прието още през 1964 г. и няма смисъл то да бъде изоставяно.
Против това тълкуване на закона са трима съдии - председателят Панов, Спас Иванчев и съдия Севдалин Мавров, който участваше в съдебния състав, взел решението по делото за смъртта на Лора. И тогава Мавров бе против тезата за съпричиняване, но решението бе взето с гласовете на другите двама съдии.
"Не може да се изисква от пешеходците вярна преценка за всички характеристики на приближаващи МПС, които могат да рефлектират върху спирането им преди пешеходната пътека. Още по-малко да са в състояние да преценят скоростта им на движение поради възрастови особености, житейска зрялост, умствена недоразвитост, болестно състояние, умора, разсеяност и др., предвид задължението на водачите на МПС да се движат с разрешена скорост и да намалят на местата от пътното платно, обозначени с пешеходни пътеки", пише Мавров в особеното си мнение.
Съдия Иванчев се фокусира върху това, че самото наличие на пешеходна пътека вече трябва да повиши вниманието на шофьора. Аргументите на Панов пък са, че шофьорите са задължени да пропуснат пешеходци на пътека или поне да намалят скоростта, като се позовава на закона. Той смята, че не може движещите се с висока скорост да отнемат правото на пресичане. Ако се приеме обратното, това означава, че предимство на пешеходеца изобщо не е съществувало. "Последният единствено заплаща с живота и здравето си за това грубо нарушение на правилата на движение от водача", пише той.


title: Целувка от мама и татко, "Сбогом"... и на джихад!

maintext:
В интернет се появи видео, което потресе света. В него се вижда как родители джихадисти целуват своите дъщери, казват им "сбогом", а после една от тях отива до сирийско полицейско управление. Там тя е взривена чрез дистанционен детонатор.
Кадрите показват още как бащата фанатик обяснява на двете си деца - на 7 и 9 години, как да извършват терористични атаки. След това те са отведени от жена в бурка - тяхната майка.
И двете деца казват "Аллах е велик".
Смята се, че 7-годишното дете след това загива в самоубийствен атентат. Това се е случило на 16 декември.
Мъж зад кадър пита жената защо праща дъщерите си на джихад, след като са толкова малки. Тя казва, че никой не е твърде млад, когато става въпрос за джихад и всеки мюсюлманин е длъжен да упражнява джихад.
След това операторът се моли на Аллах да приеме душите на децата.
В друго видео мъж пита едно от децата какво ще прави днес. То отговаря, че ще се взриви в Дамаск.
"Не те е страх, защото ще отидеш в Рая, нали", пита бащата. "Да", отговаря простичко момиченцето.
Вижте и видеото:


authors:
Александър Попов
Дек
По Публикацията Работи

title: Обама наложи санкции срещу Русия заради намеса в изборите

maintext:
Президентът на САЩ Барак Обама нареди да бъдат наложени санкции на Русия в отговор на "агресивния тормоз срещу американски длъжностни лица и кибероперациите" на руското правителство по време на президентските избори в САЩ, предаде ДПА.
Държавният департамент обяви за персона нон грата 35 "служители на руското разузнаване", които в рамките на 72 часа трябва да напуснат САЩ със семействата си. Официално те са дипломати от руското посолство във Вашингтон и консулството в Сан Франциско, отбеляза Ройтерс, като се позова на официален американски източник.
Освен това ще бъдат затворени два руски обекта в щатите Ню Йорк и Мериленд, които са използвани от руски представители с цел събиране на разузнавателна информация.
В комюнике на Белия дом се съобщава за въвеждане на санкции срещу девет юридически и физически лица, включително две руски разузнавателни агенции и три компании, които са предоставили материална подкрепа за кибероперациите на една от разузнавателните служби.
Официален източник съобщи за Ройтерс, че мярката с експулсирането на руските дипломати е в отговор на налаган от Русия "тормоз върху американски дипломати".
(БТА)


title: Два пъти повече граждани при омбудсмана тази година

maintext:
Институцията на омбудсмана работеше на пълни обороти тази година, каза в Кюстендил омбудсманът Мая Манолова.
Тя посочи, че хората, които са потърсили помощ и подкрепа от нея и екипа й, са били два пъти повече, спрямо миналата година.
Постъпиха рекорден брой жалби и посещения по време на приемната, както и рекорден брой оплаквания по телефона. Стараехме се да подкрепим всеки човек, който е жертва на лоша администрация, на монополисти, на решения на властта и да стоим зад всяка добра кауза, каза Манолова, цитирана от БТА.
Тя посочи, че в края на годината са били постигнати и няколко "подаръци" за гражданите. Едната победа е забраната за арбитражните съдилища да съдят потребители. Манолова припомни, че това става след внесения законопроект и приемането му на първо четене.
След седем часа разправии в правната комисия накрая успях да убедя депутатите, че техните избиратели имат нужда някои да ги защитава от частните съдилища, каза Манолова. Другата победа по време на същото заседание е намаляването на юрисконсултските възнаграждения шест пъти - от 300 на 50 лева. Така гражданите няма да бъдат товарени с допълнителни паразитни разноски, разясни Мая Манолова.
Манолова каза още, че ще продължи кампаниите си и през следващата година, като предстои те да бъдат доразвити. Сред тях е и кампанията "Не хаби, дари", насочена към българските граждани.
Над 80 кг храна разхищава всеки един от нас годишно, а в същото време всяко четвърто дете в България е недохранено, каза още Манолова.


title: Елън Помпео си има и момченце

maintext:
Актрисата Елън Помпео и съпругът й посрещнаха третото си дете, което е момченце, съобщи Фимейл фърст.
Бебето се казва Ели Кристофър.
Новината разпространи самата звезда от сериала "Анатомията на Грей" в Инстаграм със снимка на съпруга й Крис Айвъри и бебето.
"Всички са много добре" - каза представител на актрисата пред сп. "Пийпъл".
Елън Помпео и съпругът й имат и две момиченца на две и седем години.
/БТА/


title: Другите хора край нас: Ваня - тя, той или нещо друго?

maintext:
В Германия близо 80 000 души страдат от това, че не могат еднозначно да се причислят към нито един от двата пола.
Интерсексуалност" - това е наличието у един индивид на неопределени или смесени полови белези. Интерсексуалните хора по рождение са лишени от някои хромозоми, определящи пола, и притежават полови белези, които ги причисляват към или ги отличават и от двата пола. Някои интерсексуални имат и тестиси, и яйчници. У някои индивиди не се образуват и определени хормони, свързани пряко с пола.
Има стотици видове интерсексуалност и аномалии, като наличие на гениталии, които не могат да бъдат класифицирани нито като мъжки, нито като женски, непълно развитие на вътрешните полови органи, едновременно развитие на тестиси, яйчници, мъжки полов член, клитор и матка.
Такива органични аномалии естествено действат много потискащо на засегнатите хора. Проблемът се усложнява и от постоянната административна принуда да посочваш пола си. Във всекидневието интерсексуалните срещат трудности при взимането на чисто практически решения. Например: в коя тоалетна могат или имат право да влизат.
"Всичко това принуждава интерсексуалните непрекъснато да крият своята индентичност, което всъщност е в разрез с правата на личността" казва Мориц Шмид в разговор с "Deutsche Welle". Той е член на групата "Трета опция", внесла жалба в Конституционния съд, от който сега се очаква окончателно решение дали да се въведе трети пол или не. Повод за жалбата е един случай, който занимава съдилищата от две години насам.
Ваня – родена като момиче, а всъщност?
При раждането си 26-годишната днес Ваня от Лайпциг е записана с женски пол. Тя обаче е интерсексуална.
Дълги години се опитва да живее като жена, но през цялото време знае, че не е нито жена, нито мъж. След проведена хормонална терапия започва да ѝ расте брада.
Ваня иска да промени обозначението на пола си в паспорта от "женски" на "интер/различен". Но службата по гражданско състояние няма правни основания за вписване на трети пол - освен съществуващите "мъжки" и "женски".
Няколко съдилища в поредица от решения отхвърлят молбата на Ваня. Казусът стига до Върховния съд, който също отхвърля молбата. Съдът препраща към едно решение от 2013 година, според което когато полът на едно новородено не може да бъде установен еднозначно, графата в регистъра за гражданско състояние може да остане празна.
За Ваня обаче това не е достатъчно. Тя смята, че държавата и обществото не разглеждат интерсексуалността като еквивалент на двата пола и по този начин дискриминират десетки хиляди хора.
Юристите напредват към едно хуманно решение
Германският етичен съвет още през 2012 година препоръча въвеждането на трети пол. Според експертите, такова решение ще облекчи живота на засегнатите родители и лекари и ще създаде ясна рамка.
В много случаи още веднага след раждането лекарите се намесват хирургически. Често пъти обаче интерсексуалните цял живот страдат от последствията на тази хирургическа намеса. Тъй че в бъдеще тази опасност трябва да се избягва. До такъв извод стигат и много научни изследвания в областта на интересексуалността през последните години.
Юристите, които подкрепят внесената в Конституционния съд жалба, смятат, че сегашното законодателство нарушава както основните права, така и равнопоставеността между половете. Те стигат до извода, че интерсексуалните хора имат право на собствено обозначаване на пола. Все още не е ясно обаче какво точно ще бъде това обозначение. Възможно е в графата „Пол” да се вписва просто едно голямо Х, или пък да се нанася обозначението "интер".
Открити остават и редица въпроси в сферата на семейното право. Например: как и с кого имат право да сключват брак интерсексуалните? В момента субекти на официален брак в Германия могат да бъдат само представители на двата различни пола. Все още никой не знае какво решение могат да намерят въпросите, възникващи около интерсексуалните
Бангладеш и Пакистан – първи във въвеждането на третия пол
Няколко държави вече въведоха трети пол и това дава надежда на засегнатите. Върховният съд на Австралия, например, разпореди полът на хората със смесени полови белези да се обозначава като "неутрален". Същото важи за Нова Зеландия, Индия, Бангладеш и Пакистан. В паспортите на непалските граждани има графа за трети пол, означен с "О" от "other", или "друг". В Австрия също се води дело за признаване на третия пол.
С две думи: по цял свят настъпва раздвижване за решаването на един проблем, който е нещо доста по-сериозно от обикновена формалност.


authors:
Теодора Драгоева
Обновена
Дек
По Публикацията Работи

title: Юлиана Дончева показа за първи път сина си

maintext:
Юлияна Дончева и съпругът ѝ Станислав Недков – Стъки, който оглавява родната федерация по ММА, показват за първи път сина си Станислав-младши. Той е дълго чакан и затова родителите му всеки ден благодарят на Господ за най-голямото щастие в живота си.
А дали през новата година няма да ни изненадат и с едно момиченце?
"Не, няма да поставям световни рекорди. Достатъчни са ми двамата сина. Стъки пробва да ме убеди от време на време, но не може. Той иска още деца, защото много ги обича.
Все пак обаче вече рискът е голям и благодаря на Господ, че имаме нашето дете. Няма да правя повече опити инвитро. Да, имаме още замразени ембриони, но човек трябва да прецени рисковете, а те са огромни на този етап. По-скоро ще чакам внучка. Синът ми вече е на 21 години и когато му дойде времето, съм готова да стана баба", категорична е Юлияна пред LOVE style.
Наследникът Станислав Джуниър вече е увлечен от спорта на Стъки и дори с татко си вече започнали с тренировките, въпреки че майка му е против. Малкият, без някой да го кара, иска да гледа бокс. Даже веднъж втрещил родителите си, като си сложил чорапи на ръцете, хванал една круша и започнал да я боксира.
Вижте още за Юлиана Дончева и Станислав Недков в Tialoto.bg


title: Меркел горда със спокойствието на германците след терора в Берлин

maintext:
Германският канцлер Ангела Меркел заяви, че е горда заради спокойната реакция на обществото след смъртоносното нападение срещу коледния базар в Берлин, при което загинаха 12 души, предава AFP, цитирана от "Фокус".
"През изминалите няколко дни, аз бях много горда от това колко спокойно повечето граждани реагираха на ситуацията", коментира Меркел. "Убедена съм, че ще преодолеем това изпитание, пред което сме изправени", допълни канцлерът.
Германският министър на вътрешните работи Томас де Мезиер потвърди, че отпечатъци на Анис Амри са били открити в камиона, използван при атентата в столицата Берлин в понеделник, при който бяха убити 12 души, предадоха световните агенции, цитирани от БТА.
Той говори пред журналисти заедно с канцлера Ангела Меркел и министъра на правосъдието Хайко Маас, след като тримата бяха запознати за хода на разследването на нападението от антитерористичния отдел на германската полиция.
Германските власти издирват усилено тунизиеца Анис Амри като заподозрян за атаката.
Разследващите смятат с "висока вероятност", че именно 24-годишният тунизиец, дошъл в Германия миналата година, е извършителят на атентата, каза Де Мезиер. Той се аргументира с получена днес нова информация, а именно откритите отпечатъци на Амри в шофьорската кабина на камиона.


title: Голямото пътуване продължава и днес, трафикът е натоварен

maintext:
Продължава голямото предпразнично пътуване. Очаква се и в събота трафикът по пътищата да е интензивен.
За улеснение на трафика през Владая и повишаване на пътната безопасност днес до 14 ч. ще има две ленти за излизащите от София, информира АПИ.
В понеделник от 10 ч. до 20 ч. в същия участък ще има две ленти към София.
Натоварени ще бъдат и гарите и автогарите. От БДЖ предлагат допълнителни 13 500 места на желаещите да пътуват за Коледа.
По гарите ще има и изключително засилени мерки за сигурност.
От КАТ обещават засилени проверки и общо 3 500 патрула по пътищата на страната и напомнят, че новите правила за шофиране с превишена скорост и след употреба на алкохол вече са в сила. Това означава, че водачите рискуват двойни глоби при нарушения.


authors:
Елка Василева
Обновена
Дек
По Публикацията Работи

title: Уаад от Ирак: В страната ни е обявена война на християните!

maintext:
Православни бежанци от Ирак празнуваха Рождество Христово в центъра за бежанци в кв. Враждебна. За това какво е бъдеш преследван заради вярата си вижте в материала на Bulgaria ON AIR.
Мосул е вторият по големина град в Ирак, разположен на десния бряг на р. Тигър, на около 350 км северозападно от столицата Багдад. Главен град на богатата на петрол провинция Ниневия. Преди нашествието на джихадистите животът в 3-милионния град кипи. Освен преобладаващото кюрдско население Мосул е дом за много православни християни. По земите на древната асирийска столица Ниневия са ходили пророците от Библията. По тези земи е разпространявал учението самия пророк Йоан.
През юни 2014 г. Мосул пада в ръцете на групировката Ислямска държава. Брутално разрушени са църкви, паметници и артефакти, датиращи от античността. ДАЕШ взривява и джамията, в която се намира гробът на пророка Йоан и светилището на Сет, смятан от евреи, християни и мюсюлмани за третия син на Адам и Ева. Над половин милион души бягат от Мосул - повече от 100 хиляди от тях са християни.
Уаад и семейството му са православни християни. Напускат Мосул през август 2014 г. Пътят към спасението на семейството започва от Турция и стига до центъра в кв. "Враждебна" в София. Тук са от 6 месеца. А целта е Германия, където жената на Уаад има роднини и близки. Спомня си всяка улица, всяка миризма, всеки звук на Мосул. Но връщане назад няма.
"Ислямска държава влезе в Мосул - окупира и ограби домовете ни и заплаши да ни убие. Пред християните има три варианта. Първият е да платиш на Ислямска държава такса, джизие, плащат го неверниците, тези, които не са мюсюлмани. Вторият вариант е да смениш религията си. И третият е да те убият. В града вече няма християни – може би един на хиляда човека", разказва Уаад.
Той казва, че не е тръгнал към Европа, за да спаси живота си, а заради трите си деца.
"По времето на Саддам Хюсеин нямаше това етническо и религиозно разделение. Нямаше проблеми. Но след Саддам беше обявена война на християните. И те трябваше да избират – или да избягат, или да бъдат убити. След идването на Ислямска държава за страната настъпи тоталната разруха и трагедия", обяснява Уаад.
Със сълзи в очите си спомня как са празнували Рождество Христово в Ирак. "Веселим се, празнуваме заедно. Събираме се. Ходим си на гости по къщите. В Германия имаме хора, с които можем да бъдем заедно, да отбележим празника. Но тук нямаме с кого, тук в центъра", казва Уаад.
Дъщерята на Уаад – 14-годишната Рахда страда за родния Мосул, но гледа с усмивка към новия си живот.
"Когато стигнем до Германия, искам да продължа да уча. Искам да се върна към стария си живот. Искам да стана лекар, защото обичам да помагам на хората", казва Рахда.
В средата на октомври коалиционна армия, съставена от иракски, кюрдски и шиитски бойци, започна кампания за отвоюването на града. Рахда вярва, че войната ще свърши и че те пак ще могат да се върнат у дома.
Уаад обаче не мисли, че Мосул и Ирак някога могат да бъдат същите, докато показва снимки на разрушени християнски храмове в родния му град. „Година след година става все по-зле. Изгориха ни селата, църквите.
Всичко”, казва Уаад.
Избърсва сълзите си и опитва да гледа с оптимизъм към бъдещето си в Германия. Не неговото, а това на семейството му.
"По професия съм заварчик. Мога да работя и като шофьор. С надежда отиваме там. Че ще живеем по-добре. Правя го заради тях. Заради децата ми отиваме в Германия. Искам да имат по-добро бъдеще", казва Уаад.
Харесва България, но не вижда бъдещето си тук.
Вижте репортажа на Bulgaria ON AIR.


title: Висш командир на ИД вероятно е убит в сражение в Сирия

maintext:
Един от висшите командващи в Сирия на групировката "Ислямска държава" вероятно е бил убит в сражение срещу подкрепяните от САЩ Сирийски демократични сили, предаде Ройтерс.
Според Сирийския център за наблюдение на правата на човека Абу Джандал ал Куаити е загинал, докато бойците му са опитвали да прогонят Сирийските демократични сили от село Джабар, което арабско-кюрдската коалиция превзе вчера от джихадистите.
Сирийските демократични сили са отблъснали контраатаката и са се отправили към намиращ се наблизо стратегически язовир на р. Ефрат под контрола на "Ислямска държава".
Настъплението им е подпомагано от американски, френски и британски специални части и в момента са на около 5 км от язовира, съобщи представител на въоръжената групировка, цитиран от Асошиейтед прес.
/БТА/


title: ТИР аварира в тунел "Витиня", задръсти "Хемус"

maintext:
Тежкотоварен автомобил аварира тази сутрин в тунел "Витиня" на магистрала "Хемус". За около час движението се осъществяваше в едната лента с пропускателен режим, а трафикът се регулираше от "Пътна полиция".
Движението беше възстановено минути преди 9:00 часа. От Агенция "Пътна инфраструктура" предупреждават шофьорите да се движат с повишено внимание.
Към настоящия момент затворени остават прохода Троян-Кърнаре заради сериозни снегонавявания в района, както и участъкът между Шипково и Рибарица, обяви инж. Георги Златев, директор на дирекция "Поддържане на пътната инфраструктура" в АПИ.
"Още вчера в цялата страна пътните условия бяха нормализирани, за което се погрижиха над 600 автомобила, които обработваха пътните настолки", обясни инж. Златев.
По думите му днес се очаква валежите да продължат в Родопите, така че там ще се обработват пътните настилки.


title: Европа изпраща годината с еуфория, но я чакат тежки времена

maintext:
Световните пазари приключват годината в подем, но еуфорията би могла да е краткосрочна, тъй като в Европа настава усещане за икономическа и политическа несигурност догодина, пише БТА като цитира ДПА.
Дори преди Доналд Тръмп да встъпи в длъжност като президент на САЩ идния месец, инвеститорите реагират ентусиазирано плановете на Доналд Тръмп за понижаване на данъците, дерегулация и икономически стимули. Настроенията са допълнително приповдигнати от акцията на ЕЦБ за налива още евтини пари в икономиката на еврозоната.
Само че всяко едно от поредицата големи събития през идната година - включващи серия непредсказуеми избори в Европа, тежки преговори за Брекзит; възможна нова криза с еврото, предизвикана от Гърция или италианските банки, или пък драматични промени във Вашингтон, управляван от Тръмп - би могло да потопи глобалните пазари в период на сътресения.
"Би могло да е година за преосмисляне на Европа", отбеляза главният икономист на ING Bank Карстен Бжески.
Действително, изборите в Холандия, Франция, Германия и евентуално дори в Италия, наред със заплахата, създавана от надигащата се вълна от популизъм, обзел региона през 2016 година, биха могли да доведат до премоделиране на европейския политически пейзаж.
Междувременно икономиката на еврозоната, която обединява 19 страни членки на ЕС, навлиза в 2017-а със стабилна основа. "Икономиката на еврозоната върви в правилната посока", коментира икономистът Кристоф Вайл от германската Commerzbank.
Безработицата спадна до седемгодишен минимум, а бизнес активността нарасна с най-бързия темп за тази година през последното тримесечие, според индекса на мениджърите по доставките (PMI) за декември.
Анализаторите обаче прогнозират, че през идната година пазарите ще се сблъскат с по-високи лихвени проценти в САЩ, където Управлението за федерален резерв се опитва да овладее очаквания инфлационен натиск, предизвикан от плановете на Тръмп за данъчни понижения в размер на 5,7 трилиона долара и инфраструктурна програма за 1 трилион долара.
Бжески се безпокои и за това, че накрая 2017-а може да се окаже "още една година на чакане и пропуснати възможности" за Европа с правителства, принудени да изоставят ключови въпроси като развитието на инфраструктурата, фискалната реформа и европейската интеграция на фона на големи предизвикателства.
Новоизбраният американски президент заплашва също да предизвика голямо сътресение, поставяйки под въпрос ролята на САЩ в НАТО и отваряйки пътя към засилено сътрудничество с Русия в поредица от често пъти агресивни и противоречиви съобщения в Туитър.
Ранен тест за това как новите отношения на Европа с Вашингтон могат да се развият догодина ще има, когато Германия започне да напредва с плановете си като ръководител на Групата на двайсетте водещи икономики (Г-20).
Правителството на канцлера Ангела Меркел вече очерта дневен ред на Г-20 с акцент върху глобалната търговия и целите за климатичните промени, надявайки се също да отблъсне заплахата от възхода на популизма и национализма.
Интересно би било как това ще се съчетае с приоритетите на Тръмп.
Германия и Европа може да не бъдат твърде недоволни от нападките на Тръмп срещу китайската икономическа политика, тъй като в известна степен те съответстват на собствените им опасения за втората по големина икономика в света, твърдят анализатори.
Тръмп обаче превърна оттеглянето на глобалните търговски сделки в централна тема на президентската си кампания, а веднъж заклейми климатичните промени като китайска измислица, целяща да бъдат критикувани американските компании.
Меркел освен това се присъедини към френския президент Франсоа Оланд този месец в подетата инициатива на Европейския съюз да бъдат продължени санкциите срещу Москва за ролята на Кремъл в украинската криза, потенциално подготвяйки сцената за трансатлантическа битка за санкциите срещу Русия.
"Светът се променя около Меркел", каза Хериберт Дитер, анализатор в Германския институт за международни отношения и сигурност в Берлин.
"Ще бъде много тежка година", прогнозира той. "Тя (Меркел - бел. прев.) е изправена пред проблеми почти във всеки аспект на международните отношения - Брекзит, Италия, САЩ, дори Гърция би могла да се повтори".
Неочакваната победа на Тръмп през ноември, шокиращият вот на Великобритания за излизане от ЕС през юни и уклонът към популистките крайнодесни партии в Европа също породиха страхове, че и друг необичаен резултат на някои от националните избори догодина би могъл да е голяма заплаха за ЕС.
Неотдавна антиимигрантска партия "Алтернатива за Германия" (АзГ) постигна няколко впечатляващи успеха на провинциални избори на гърба на бежанската криза в Германия.
И все пак политически анализатори са на мнение, че нацисткото минало на Германия няма да позволи на АзГ да играе каквато и да било ключова роля в политическия живот на страната през идните години.
"Няма да има Тръмп в Германия", твърди Хайо Функе, политолог в Берлинския свободен университет.
Бжески също вярва, че 2017-а може да приключи по-положително.
Допитвания сочат, че кандидатът на консерваторите Франсоа Фийон възпрепятства Марин льо Пен от ксенофобския Национален фронт да спечели изборите за френски президент догодина (според ново проучване бившият министър Еманюел Макрон изпреварва за пръв път по популярност Франсоа Фийон - бел. прев.), както и, че Меркел се очертава като победител на изборите през септември в Германия.
Победа и за Фийон, и за Меркел, казва Бжески, би могла да помогне да бъде възстановено усещането за стабилност в сърцето на Европа, активирайки отново френско-германското партньорство като движеща сила зад европейския проект.


title: Шакира тук, Шакира - там... рекламира надгробни плочи

maintext:
Папараци преди дни щракнаха семейството на Шакира и Пике да пристига в Маями за коледните празници. И докато те вероятно се радват на хубавото време там, ликът на певицата грейна на надгробна плоча във Варна.
Вероятно тя и семейството си правят планове за бъдещето и не подозират, че в далечна България вече са й приготвили надгробна плоча. Макар и кичнозна.


authors:
Петя Славова
Дек
По Публикацията Работи

title: Венсан Касел е смотан неудачник в "Чети по устните ми"

maintext:
В нестабилния свят на двама неудачници ни вмъква френският режисьор Жак Одиар с "Чети по устните ми". Свенливата секретарка Клара (Еманюел Дево) носи слухово апаратче, чувства се експлоатирана от колеги и приятели и е пълна противоположност на прясно излезлия от затвора Пол - неуравновесен младеж, без дом и работа.
Отношенията между тях не са леки и не се разминават без недоразумения, но постепенно връзката им се задълбочава и двамата обединяват предимствата си, за да си помагат един на друг.
"Чети по устните ми" е социален разказ за хората, отритнати от обществото, които поверяват всекидневието си един в друг и успяват да преоткрият предимствата си.
Така нечуващата Клара оценява умението си да чете по устните, а Пол се превръща в неин таен защитник, вмъкващ я сред обществото.
Режисьорът придава достоверност на историята като не спестява противоречивите качества на главните си персонажи.
Усеща се редуването на контрасти - светлина с притъмнена рамкираност, а също силни шумове често спират внезапно, когато героинята нарочно маха слуховото си апаратче.
Блестящи актьорски превъплъщения на Венсан Касел и Еманюел Дево, която получава и "Сезар" за тази роля.
Гледайте "Чети по устните ми" на 21 декември по телевизия Bulgaria ON AIR


title: Жена бере душа, мъжът й я пребивал системно

maintext:
27-годишна жена е с опасност за живота, след нанесен побой от мъжа, с който живеела на съпружески начала, съобщи "Фокус", като се позова на видинската полиция.
Вчера в полицията бил получен сигнал от Центъра за спешна медицинска помощ във Видин за постъпила жена след нанесен побой.
Веднага е установен виновният - 29-годишен видинчанин, който живеел на съпружески начала с пострадалата във видинския кв. "Нов път. Мъжът е криминално проявен. Той е задържан в полицейския арест за 24 часа.
Установено било, че през този месец мъжът нанесъл телесна повреда на жената, изразяваща се във фрактури на ребра и множество хематоми по тялото. 27-годишната е настанена за лечение, с опасност за живота, във видиниската болница.
Случаят е докладван в прокуратурата. Работата на разследващите продължава, в РПУ- Видин е образувано досъдебно производство.


authors:
Петя Славова
Дек
По Публикацията Работи

description:
Разкрито е двойното убийство на баща и син от източнородопското село Брусино в община Ивайловград, съобщи директорът на ОД на МВР - Хасково, старши комисар Ангел Цанков.
 Кольо Шелев /53 г./ и сина му

title: Разкрито е двойното убийство в Източните Родопи

maintext:
Разкрито е двойното убийство на баща и син от източнородопското село Брусино в община Ивайловград, съобщи директорът на ОД на МВР - Хасково, старши комисар Ангел Цанков.
Още по темата Откриха телата на издирвани баща и син в Родопите 24 дек 2016 19:51 8
Кольо Шелев /53 г./ и сина му Цанко Ганков /36 г./ са били умъртвени с остър предмет в дома на техен домакин в селото след консумация на голямо количество алкохол. Те изчезнаха безследно миналата неделя и бяха обявени за общодържавно издирване. Телата бяха открити вчера, припомня БТА.
След престъплението предполагаемият извършител Ж. Й. /53 г./ е натоварил труповете в лекия си автомобил и ги е захвърлил в землището на съседното село Покрован. Превозното средство след това е било изоставено, а вероятният убиец е успял да премине в съседна Гърция, където е бил задържан.
При извършените от служителите на реда разпити той е признал авторството на престъплението, уточни старши комисар Цанков. Очаква се екстрадицията му у нас след издадената Европейска заповед за арест.
Между извършителя и жертвите му не е имало предишни конфликти или неуредени финансови взаимоотношения, допълни директорът на ОД на МВР - Хасково.


authors:
Вера К. Александрова
Дек
По Публикацията Работи

title: Избори днес: БСП настига ГЕРБ, следва партия на Слави

maintext:
6-партиен парламент и почти изравнени резултати за ГЕРБ и БСП. Това биха били резултатите, ако парламентарните избори са днес.
Данните са на "Галъп" от бърз телефонен сондаж за електоралните нагласи на българите. С известни уговорки социолозите дават на евентуална партия на Слави Трифонов проценти, които биха я направили трета политическа сила.
Сондажът е правен сред 1007 пълнолетни българи между 19 и 21 декември. Изследването е финансирано от "Галъп".
Според резултатите от него, ако изборите са днес, за ГЕРБ ще гласуват 20,3% от имащите право на глас. За БСП гласа си ще дадат около 2% по-малко - 18,4 на сто.
От сегашните партии в парламента трета сила се очертават Обединените патриоти с 10,1% следвани от ДПС - 6,3. В Народното събрание би влязла и партия на Веселин Марешки, за когото са готови да гласуват 5,2%.
РБ също запазват шансовете си за депутати и в следващия парламент с 3,3 на сто подкрепа.
"Преднината на ГЕРБ изглежда намаляла, инерцията на патриотите и Марешки остава видима, а влизането на РБ може да се гарантира при сериозна кампания", обобщават данните социолозите.
Те уточняват, че процентите са на база гласували, а не на база всички имащи право на глас.
ДСБ и АБВ нямат никакъв шанс за нов мандат в парламента на този етап. Те събират по 1,4%. Очакваната подкрепа за БДЦ е 1,2%.
Около 1% биха гласували за "Движение 21", а под процент остават ДОСТ, "Зелените", "Глас народен".
За други партии биха гласували 3,4%, а 4,8% биха гласували с: "Не подкрепям никого".
21,7% твърдят, че няма да гласуват.
От "Галъп" са тествали нагласите и за евентуална партия на Слави Трифонов, за проект на Радан Кънев и за проект на бившия правосъден министър Христо Иванов.
"Експериментално тестване на потенциална партия на Слави Трифонов показва високи стойности от 12. В идните месеци този потенциал би могъл и да расте", се казва в съобщението на "Галъп".
Експериментално тестване на потенциала на проект на Радан Кънев дава около 1,5% подкрепа. Партията на Христо Иванов в този момент може да разчита на 1%.
Според "Галъп" е рано за заключения по отношение на новите проекти. Социолозите обаче признават, че появата им би променила картината на електоралните нагласи.


description: Самолет на полската авиокомпания

title: Самолет кацна аварийно във Варшава - птица в двигателя

maintext:
Самолет на полската авиокомпания "Ентър еър" кацна аварийно във Варшава малко след излитането си от летище "Фредерик Шопен" в полската столица.
Причината бе попаднала в двигателя птица, съобщи говорителят на летището Пшемислав Пшибилски, цитиран от агенциите.
На самолета не са нанесени сериозни щети.
Полетът е бил от полската столица за кенийския град Момбаса през Ларнака в Кипър със 187 пътници и шест души екипаж.
Самолетът е кръжал известно време над Варшава, докато изхаби горивото си, след което е кацнал благополучно. Предстои да бъде извършена техническа проверка.
Директорът на "Ентър еър" - полска компания за чартърни полети, Гжегож Поланецки, заяви пред местния канал Те Ве Ен, че след като птицата е влязла в двигателя, пилотите са решили да се върнат обратно като предпазна мярка.
/БТА/


title: Условна присъда за хулиган, ритал патрулка, насъскал куче

maintext:
На три години затвор условно е осъден 29-годишен мъж, буйствал в пияно състояние срещу полицейски екип и насъскал кучето си срещу полицаите.
29-годишният Милен Д. е изправен пред съда по обвинителен акт на Районната прокуратура - Смолян, за хулиганство, съпроводено със съпротива на полицейски служители, нанасяне на лека телесна повреда и повреждане на автомобил на МВР, информират от Апелативната прокуратура в Пловдив.
Инцидентът е станал тази година на 23 юли в смолянското село Баните. Мъжът се нахвърлил с обиди и цинични думи върху двамата полицаи, които му направили забележка след шумно и скандалджийско поведение през нощта в курортното село.
Пияният мъж буйствал при опита да му се поставят белезници и да бъде накаран да влезе в патрулната кола.
С ритник деформирал едната врата и счупил стъкло на автомобила, а накрая насъскал кучето си срещу униформените. След командата четириногото захапало за крака единия от патрулиращите полицаи.
Присъдата на Районния съд е след сключено споразумение между прокуратурата и адвоката на подсъдимия и е окончателна.


title: Комисията по дискриминация подхваща ромските стипендии

maintext:
Комисията за защита от дискриминацията ще се произнесе по казуса за отпускането на стипендии за ромски ученици. Това ще се случи след като патриотичното сдружение "Азбукари" внесе сигнал. Експертите от комисията се произнесоха, че сигналът е допустим и образуваха преписка. В рамките на 30-дневен срок ще стане ясно и финалното им заключение.
До сигнала се стигна след като Министерството на образованието обяви, че ще бъдат отпускани стипендии в размер на 30 евро на месец за ромски ученици, които имат успех над 3,50. Според ведомството по този начин ще се насърчат децата от етноса да завършат средно образование и да продължат да учат след това в университет. Срещу идеята въстанаха множество патриотични организации, сред тях и "Азбукари", които сигнализираха Комисията за защита от дискриминацията.
"Програмата е дискриминационна в основата си. Ориентирана е само към роми. Трябва да има равнопоставеност на етносите. 60% е участието на ромския фонд, а 40 на сто на Министерството на образованието. Това означава, че шефът на българската държава и в частност МОН е ромската организация, с неясен външен донор", не крие гнева си от програмата председателят на сдружение "Азбукари" Цвета Кирилова, пише Дарик.
Според нея Министерството на образованието дискриминира българските деца и след като обяви, че ще пренасочи държавното финансиране към учителите. По нейни думи по този начин ведомството дава парите на данъкоплатците на учители, които да обучават само и единствено роми. Кирилова е категорична, че незабавно трябва да спре изпълнението на подобни образователни проекти.
"Да се гавриш с достойнството на децата, това е тъмно извращение, в което прозира изродеността на най-нисшите страсти. Това е непростимо! Успехът ни в това дело ще е най-голямото постижение на обществото срещу унижението на българските деца", написа Цвета Кирилова във Фейсбук профила си.


title: Путин решил: Няма да гони дипломати на САЩ от Русия

maintext:
Президентът на Русия Владимир Путин е решил да не гони дипломати от САЩ от Русия в отговор на новите санкции на Вашингтон срещу Москва, съобщи пресслужбата на Кремъл, цитирана от ТАСС.
"Няма да създаваме проблеми на американските дипломати. Никого няма да гоним", заяви Путин.
По-рано днес руският външен министър Сергей Лавров предложи на президента Москва да експулсира 35 американски дипломати и да забрани на американския дипломатически персонал да използва две вили в Москва.
Руският президент добави, че Русия няма да забранява на семействата и децата на дипломатите да използват обичайните за тях места за отдих по време на новогодишните празници. Нещо повече, всички деца на американски дипломати, акредитирани в Русия, са поканени на новогодишното и коледно тържество в Кремъл, добави руският лидер.
Путин каза, че Русия си запазва правото на отговор на САЩ, които въведоха поредните антируски санкции и изгониха руски дипломати, но подчерта, че Москва "няма да пада на нивото на кухненска дипломация".
"Запазвайки си правото на ответни мерки, няма да падаме на нивото на "кухненска", безотговорна дипломация и в по-нататъшните си стъпки за възстановяване на руско-американските отношения ще се ръководим от политиката, която ще води администрацията на президента Доналд Тръмп", е заявил Путин според пресслужбата на Кремъл.
Руският лидер е поздравил също така сегашния президент Барак Обама и новоизбрания Доналд Тръмп, както и техните семейства и целия американски народ с настъпващата Нова година.
"Жалко, че администрацията на Обама приключва мандата си по такъв начин, но въпреки това поздравявам него и семейството му с настъпващата Нова година. Поздравявам и новоизбрания президент Доналд Тръмп, и целия американски народ", се казва в специалното изявление на Путин, разпространено от пресслужбата на Кремъл.
В изявлението се казва, че действията на САЩ срещу Русия вредят не само на двустранните отношения, но на света като цяло, като се има предвид отговорността на Русия и САЩ за опазване на глобалната сигурност.
/БТА/


title: Най-скандалните модни кампании

maintext:
Модната и рекламната индустрия определено имат различни стандарти и похвати за привличане на аудиторията.
Когато двете се съчетаят обаче, понякога резултатите могат да бъдат меко казано скандални.
Желанието да прелъстяват, продават и събират внимание е довело много от модните марки да поемат по пътя на скандала.
Методите варират от секс през насилие до социални коментари – всичко, което е необходимо за привличане към даден продукт.
Представяме ви топ 10 на най-скандалните рекламни кампании в модата:
1. Деним и голота
Продължавайки тактиката за провокация на емблематичните кадри към кампаниите на Calvin Klein деним, дизайнерът Алекзандър Уанг предлага също толкова впечатляващи визии през 2014. Проектът е с участието на Ана Еверс и насочва към полемика относно голотата на рекламите. „Това не е провокиращо само в рамките на сексапилното, но и провокация за разговор... Не диктувам за какво е това съобщение. Интересната част е да видиш как хората го интерпретират и какво имат да кажат за това. Разбира се, ще има хора, които няма да се съгласят.“
Вижте останалите в Tialoto.bg


title: Яжте, пийте и се веселете, стресът и напрежението убиват!

maintext:
Стресът и напрежението причиняват сърдечно-съдови заболявания и повече пречат на здравето, отколкото това, което ядем и пием, коментира кардиологът д-р Сотир Марчев.
Така че спокойствие и само спокойствие, посъветва той.
Според него любовта към хората около нас е най-мощният фактор срещу стреса: " Отпуснете си душата и сърцето и се радвайте на празниците".
Кардиологът посочи пред Нова тв, че различни нации ядат и пият доста по-нездравословни неща от българите, но смъртността при тях е по-ниска от тази в България, така че явно проблемът при нас е отношението между хората.
"Италианци и французи пият много вино и ядат мазни сирена и имат по-малко инфаркти от нас, германците ядат мазни вурсчета и пият много бира и пак имат по-малко инфаркти от нас, така че яжте и пийте, но бъдете в добри отношения с другите, за да сте здрави", каза още д-р Сотир Марчев.
Лекарят посъветва да не се опитваме да лекуваме грипа с хомеопатични лекарства, нито с антибиотик.
"Един антибиотик, колкото и да е силен, не действа срещу грипа. Не се ваксинирайте срещу грип, тъй като сега вече е късно да го направите, а и 30% от хората, които съм ваксинирал вече се разболяха от грип", каза още той.
Според него е добре хората да познават тялото си - колко етажа могат да изкачат без да се задъхват, ако са три, значи няма проблем, да имат представа колко им е кръвното налягане, колко им е пулсът.
"Ако сте хронично болен, трябва да ходите два пъти годишно на лекар – това става при смяната на сезоните, когато сменяте летни със зимни дрехи и обратното, защото има и летни и зимни думи на лекарствата", посъветва кардиологът д-р Сотир Марчев.


title: Колко популярни са популистите - във Франция, Швеция, Дания, Италия...

maintext:
Марин льо Пен, лидерът на френската крайнодясна партия "Национален фронт" (НФ), може да бъде разпозната на публични събития по блъсканицата от репортери с камери около нея.
На изложение за коне в Париж в началото на декември тя сияеше сред тълпа от репортери. Това беше в деня, след като непопулярният президент Франсоа Оланд обяви, че няма да се кандидатира за нов мандат.
На фона на разединената френска левица решението на държавния глава беше прието като пореден тласък за кандидатурата на Льо Пен за Елисейския дворец.
Само за шест месеца две световни събития - британският референдум за излизане от ЕС и избирането на Доналд Тръмп в САЩ, бяха представени от Льо Пен като свидетелство за правотата на политиката срещу управляващите елити, олицетворявана от нея, пише ДПА.
На изложението за коне във Вилпент Льо Пен си проправяше път покрай конюшните, носещата се във въздуха миризма на сено и поздравяваше изложителите. Отделяйки по няколко минути да разговаря с много от тях, тя показваше сърдечно отношение, разпитвайки за спецификата на бранша. По средата на обиколката възседна един кон и нахлупи каубойска шапка. Фотоапаратите лудо защракаха.
"Нямам абсолютно никаква причина да променям стратегията си", каза Льо Пен, пренебрегвайки въпросите за ефекта от политическите ползи и грешки на нейните съперници. "Не вярвам в разделението ляво-дясно. От едната страна са националистите и патриотите. От другата са глобалистите, еврофилите, които по дефиниция са привърженици на имиграцията."
Ясно е към коя страна Льо Пен смята, че принадлежи. Това е основният акцент в политическата й платформа и любим момент в нейната реторика: тя пропагандира въздействащо умела смесица от съпротива срещу европейската интеграция и миграцията и пламенна привързаност към идеята за френската изключителност.
"Безспорно идеите й печелят позиции. Не само във Франция; печелим войната на идеи в световен мащаб", каза пред ДПА Бернар Юе, привърженик на Льо Пен и бивш член на партията й, по време на изложението за коне.
Но Льо Пен не е изправена само срещу политическите си съперници. Тя трябва да се бори също с тъмните петна в историята на партията си, чийто основател, нейният баща Жан-Мери льо Пен, нееднократно е глобяван за антисемитски и расистки изказвания.
И тя самата е имала пререкания със закона в хода на настойчивата си кампания да превърне НФ в популярна сред електората партия. През 2015 г. срещу нея беше заведено дело за насаждане на религиозна омраза, по което не беше призната за виновна, след изказване, в което оприличи молещите се на улицата мюсюлмани с нацистката окупация.
Тези пречки в съчетание с политическата среда във Франция, която настойчиво маргинализира НФ, отхвърляйки партията като несъвместима с ценностите на страната, намериха отражение в изборните резултати. Формацията има само двама депутати в 577-местната долна камара на парламента и двама в горната камара.
Това вероятно ще се промени догодина, тъй като социологическите проучвания показват силно представяне на Льо Пен преди президентските избори през 2017 г. НФ е в добри изходни позиции и за парламентарните избори догодина и е единствената партия, чиято членска маса се е увеличила от 2012 г.
Подобни избори представляват сериозно предизвикателство за традиционната политика в цяла Европа, където нововъзникнали партии застават на гребена на популистка вълна.
В Швеция антиимигрантски настроената партия Шведски демократи стана трета сила през 2014 г. с 13 процента от гласовете; в Дания популистката Датска народна партия беше втора по резултат на парламентарните избори през 2015 г. с 21 процента подкрепа.
Основната крайнодясна партия в Италия, Северната лига, отправи открито предизвикателство към формацията "Форца Италия" на бившия премиер Силвио Берлускони, след като получи около 12 процента в проучванията на общественото мнение в резултат на промяната на политическото си послание от сепаратизъм към евроскептицизъм и антимигрантска реторика.
Следващите редовни избори в Италия по график трябва да са през 2018 г., но политическата нестабилност може да стане причина за предсрочни. Движение "Пет звезди", най-голямата опозиционна сила в Италия, отхвърля категориите ляво и дясно, но поддържа пртекционистки и евроскептични възгледи и иска референдум за излизане на Рим от еврозоната.
Дори в Австрия, която избегна победа на крайнодесните в началото на декември, ще има предсрочни парламентарни избори догодина, които е възможно да изстрелят в управлението десницата - в частност популистката Австрийска партия на свободата.
През 2017 г. изборите с най-решаващо значение са в Германия и Франция. Партия "Алтернатива за Германия", която спечели сериозни позиции след поредицата от регионални избори в последно време в резултат на изместване на електорална подкрепа от големите партии към нея, получи 16 процента в изследване на общественото мнение от септември.
Според социологическите данни Марин льо Пен ще спечели около 25 процента на първия тур на френските президентски избори и 30 процента на балотаж. Тъй като е една от най-дългогодишните партии от популистката вълна в Европа, привържениците на НФ смятат, че издигането на формацията до властта е въпрос на време.
Въпреки че партията все още е в очакване на някакъв голям електорален пробив, нейните поддръжници смятат, че основите на успеха през 2017 г. вече са положени.
Привърженикът на НФ Юе каза, че часът на партията ще настъпи съвсем скоро и посочи като аргументи за това британския референдум и избирането на Тръмп.
"Идеологическата победа винаги предшества изборната", заяви той.
/БТА/


title: 24 декември - Ден на траур в Община Лясковец

maintext:
Ден на траур обявява на 24 декември Община Лясковец, след вчерашната катастрофа при ловешкото село Микре, в която загинаха 3-ма души.
Стабилно е състоянието на 11-те ранени общинари, пътували с автобуса за Вършец.
Останалите 25 се прибраха по домовете си, съобщи кметът д-р Ивелина Гецова пред БНР.
Общинарите в Лясковец организират акция по кръводаряване за пострадалата си колежка, която е с ампутирана ръка в Плевенската болница.
На 24 декември погребват загиналия шофьор на автобуса Стефан Бъчваров и Атанас Захариев, служител в общинската озеленителна фирма.
Кметът на Лясковец д-р Ивелина Гецова лично поема разходите за погребението на общинския служител.
"Ще подпомогнем финансово семейството със сигурност. Аз лично ще поема погребението на колегата, защото познавам и майката на момчето, и загубата, която се случва след смъртта на Наско", каза тя.
Общинарите даряват лични средства в помощ на пострадалите си колеги. "Ако имат нужда от допълнителна медицинска помощ или консултация с психолог, ще им я осигурим", каза още кметът на Лясковец.
В Общината правят реорганизация, за да бъде поетата работата на ранените им колеги и да бъдат обслужени гражданите и бизнеса в дните между Коледа и Нова година. Отменят се тържествата за презниците.


description: Мобилна камера на сектор

title: Камера улови джигит, летял със 106 км/ч. край две училища

maintext:
Мобилна камера на сектор "Пътна полиция" в Кюстендил е заснела в сряда автомобил "Сеат Леон", който е летял със 106 км в час при ограничение от 40.
Автомобилът е засечен в близост до две училища, казаха от полицията. Колата е собственост на 19-годишен кюстендилец, предстои да се установи кой я е управлявал.
От полицията в града са образували и две бързи полицейски производства срещу водачи, управлявали след употреба на алкохол.
При първия случай мъж на 23 години от Перник е причинил катастрофа на автомагистралата "Струма". Той е повредил еластичната ограда на магистралата и е причинил щети на автомобила. Тестът му за употреба на алкохол е отчел 1,92 промила.
При втория случай полицаи от Кюстендил са спрели 41-годишен шофьор от село Гърляно, община Кюстендил. Той е управлявал автомобила си с 2,33 промила алкохол.


title: Как да се обличаме в офиса през зимата

maintext:
Да се облечем подходящо за работа може и да се окаже трудна задача, особено когато навън температурите са твърде ниски, за да правим жертви с топлината и практичността.
Има обаче много начини, с които да изглеждаме професионално, без това да жертва удобството ни.
Корпоративният дрескод често е значително по-строг от ежедневния силует, но с правилните комбинации, всичко е възможно.
Вдъхновение можем да почерпим от Виктория Бекъм и нейният обемен пуловер с поло яка, или Мери-Кейт Олсън с обемните ѝ палта.
Ето още няколко идеи за правилно офис облекло през зимата.
1. Пуловер с поло яка
Вече споменахме за Виктория Бекъм и нейните любими пуловери, които е крайно време да използваме и за нашия гардероб. Тези модели лесно се комбинират със строгите панталони и безспорно ни карат да изглеждаме добре. Желателно е да се спрете на естествени материи, а кашмирът ще внесе нотка на класа във визията ви.
2. Червени аксесоари
Ако има нещо, което може да промени начина, по който изглеждаме, това безспорно са аксесоарите. Вечната класика сред цветовете е дръзкото червено, което дори и единствена нотка закачка към силуета, е повече от достатъчно.
Вижте останалите в Tialoto.bg


authors:
Красимир Ангелов
Обновена
Дек
По Публикацията Работи

title: Съмнителен багаж наложи евакуация на столичен мол

maintext:
Полицията евакуира търговски център в София, разположен на бул. "Черни връх" и ул. "Сребърна", съобщава "Фокус".
В момента екипи на пожарна и полиция извеждат служителите и посетители на търговския център.
Вероятната причина за действията на униформените е изоставен багаж в мола. Сигналът за него е подаден малко след 17,30 часа.
Служителите на МВР вече са на място и проверяват изоставения багаж.


title: Ало апаши тормозят хората в Кърджали

maintext:
Пет опита за телефонни измами са били направени в Кърджали за един ден. Няма предадени пари, съобщиха от МВР.
Измамниците атакували вчера с популярния сценарий, като се представяли за полицейски инспектори, които работят по разкриването на телефонни измами, и настоявали хората да хвърлят пари и ценности през терасите.
Обещавали, че след приключване на операцията парите ще бъдат върнати.
Полицията отново напомня на гражданите да не контактуват с непознати по телефона и да не се съгласяват да предават пари по никакъв повод.


authors:
Анисия Иванова
Обновена
Дек
По Публикацията Работи

title: Конституционен съдия: Плевнелиев наруши Конституцията

maintext:
Президентът Росен Плевнелиев е нарушил Конституцията около процеса по връчване на мандатите за съставяне на правителство и отказа си да състави служебен кабинет, но от това няма да последва нищо. Зад това мнение застана бившият конституционен съдия проф. Пламен Киров в "България сутрин".
"Цялата процедура от 15 ноември ни водеше всеки ден да затвърдим убеждението си, че Плевнелиев няма да назначи служебно правителство. Разбира се, че имаше умисъл във връчването на мандатите - консултациите можеха да приключат за два дни. Умишлено беше забавен процесът за формиране на правителство", коментира гостът в студиото на Bulgaria ON AIR.
Според проф. Киров е очевидно, че Росен Плевнелиев изпитва много големи проблеми, когато му се налага да съставя служебен кабинет. Бившият конституционен съдия е убеден, че всеки би му отказал да стане премиер за това кратко време.
Румен Радев постъпи по правилен начин, казвайки на Плевнелиев, че като влезе в длъжност ще назначи служебно правителство, обясни той.
Проф. Киров подчерта, че основният проблем е в нагласата на българския политически елит да нарушава върховния закон в държавата.
"Ако политиците нарушават Конституцията, по каква причина да очакваме от българските граждани да спазват законите - примерът е много лош. Дори държавният глава е настроен да нарушава Конституцията", посочи гостът в студиото на Лора Инджова.
Бившият конституционен съдия обобщи, че никой не си представя, че дори и за 20 дни Плевнелиев може да бъде шеф на премиера в оставка Бойко Борисов.


authors:
Камелия Цветанова
Обновена
Дек
По Публикацията Работи

title: Военен джип се обърна в Странджа, четирима ранени

maintext:
Трима гранични полицаи и един военнослужещ са пострадали след инцидент със служебния им автомобил.
Те са приети в Спешния център на бургаската болница.
Пострадалите са получили леки наранявания, след като джипът им се обърнал по таван край малкотърновското село Евренозово.
Причина за инцидента най-вероятно е трудният район в Странджа планина и старата амортизирана техника.


authors:
Теодора Драгоева
Дек
По Публикацията Работи

title: Екссъпругата на Мърдок заби младо гадже - модел

maintext:
Бившата съпруга на медийния магнат Рупърт Мърдок – Уенди Денг, показва новото си младо гадже – унгарския модел Бертолд Заоран.
47-годишната китайка, която преди години нашумя с аферата си с Тони Блеър, а наскоро медиите я свързваха в роман с Владимир Путин, всъщност е решила да мине на агнешко.
В момента Уенди е на романтична почивка в Сейнт Бартс в компанията на 32-годишното си горещо гадже, което показа невероятната си фигура на плажа.
Денг има две дъщери от брака си с 85-годишния австралиец Рупърт, с когото се разведе през 2013-а. Между двамата имаше 38-годишна разлика.
Самият Мърдок миналата година реши да заложи на брак с по-зряла дама и се ожени за експоловинката на Мик Джагър – 60-годишната Джери Хол.
Още новини за звезди четете в Tialoto.bg


authors:
Бойчо Попов
Дек
По Публикацията Работи

title: €560 на месец за две години лентяйство? Може - във Финландия

maintext:
Финландия възнамерява да провери дали евентуалният безусловен базов доход (ББД) може да опрости социалната система на страната и да доведе до това повече безработни да намерят работа.
2000 случайно избрани безработни във Финландия ще получават от януари вместо своето обезщетение за безработица по 560 евро на месец, без каквито и да е условия. Парите няма да подлежат на данъчно облагане и няма да има каквато и да е финансова санкция, ако получаващите ги печелят и допълнително. Този тест на национално ниво ще направи от Финландия първата страна в света, която ще изплаща безусловен базов доход, казва пред DPA Марюка Турунен от финландския държавен Институт за социална сигурност Kela, който ще проведе експеримента.
"Опитните зайчета" ще научат малко преди Нова година, че са част от теста. Те не могат да се откажат от експеримента. Всички те са лица на възраст между 25 и 58 години, които са получавали през ноември 2016 г. обезщетения или някаква финансова подкрепа за безработица.
Голямата надежда зад експеримента е, че хората ще бъдат мотивирани от теста да потърсят работа. Много от получаващите социални помощи не приемат работни места на непълно работно време, защото след данъчно облагане ще получават чисто по-малко пари, казва Турунен. Основният базов доход няма да се облага, дори ако получаващите го си докарват по още 4000 евро на месец допълнително. „Ние смятаме, че всичко това би могло да бъде голям стимул хората да приемат поне едно работно място на непълно работно време", казва ръководителката на проекта.
В допълнение се очаква базовият доход да спомогне за намаляване на бюрокрацията. В момента безработните финландци трябва постоянно да попълват формуляри и да подават заявления. Това не е нужно при получаване на безусловния базов доход.
„Той също така ще даде на хората финансова сигурност", казва Турунен. „Можете да бъдете сигурни, че парите ще са навреме по сметките им. Това, което ще правят с тях, си е тяхна работа“. Властите не възнамеряват да наблюдават действията на субектите, защото това би могло да се отрази на резултата от теста.
Очаква се експериментът първоначално да продължи две години. Kela има намерение да го разшири след първата една година с още повече получатели. Но средствата все още не са одобрени от правителството.
Критиците на схемата твърдят, че тя може да представлява пречка за хората, които искат да си намерят работа. Въпреки това обаче тъй като все повече и повече работни места в много индустрии са автоматизирани, други твърдят, че универсалният базов доход ще бъде необходим, ако просто в даден момент няма да има налични достатъчно работни места, пише и Deutsche Welle.
Финландия не е сама в опита си да намери решение. На референдум по-рано през тази година швейцарската общественост категорично отхвърли подобна универсална политика на доходите, при която се предлагаше месечното изплащане на 2500 швейцарски франка (2300 евро).
Въпреки това подобни идеи има в редица други страни, като Холандия, Кения и Индия.
В канадската провинция Онтарио също за 2017 г. се планира пилотна програма за универсален основен доход. Този експеримент се основава на проектодокумент за бюджета, написан от бившия консервативен сенатор Хю Сийгъл, който подчертава необходимостта да се "генерира доказателствена база за разработване на политики без пристрастие или предварително определен извод“.
Сийгъл предлага тригодишна програма, според която на получателите ще бъдат изплатени по 1 320 канадски долара (930 евро) на месец, или 1 820 канадски долара (1280 евро) за хора с увреждания.
С експеримента трябва да се установи дали „безусловен базов доход може да надгради успехите, които са били постигнати чрез политиката на минимална работна заплата и по-високите обезщетения за деца, и да предложи по-голяма стабилност и предвидима подкрепа за днешния динамичен пазар на труда". Пилотната програма е част от по-широкообхватен пакет от мерки, с които следва да се създадат по-хуманни условия в канадската провинция.
Темата за въвеждането на безусловен базов доход е широко дискутирана и в България. Според повечето критици, сред които и икономистът Стоян Панчев, подобен вид подпомагане изкривява стимулите за работа – големи групи от населението ще бъдат насърчавани да не работят, а да чакат управляващите да се грижат за тях.
Трябва да се отчете и цената на това преразпределение. Въвеждането на ББД, или на минимална работна заплата от например 800 лв., ще доведе до затварянето на всички малки хотели и магазини, което означава огромна безработица. Бизнесът освен това ще си изнесе производството – в ЕС или извън него, смята Божидар Данев от БСК.
Безусловният базов доход ще гарантира регрес, заяви по-рано през 2016 г. и бившият социален министър Христина Христова в предаването Денят ON AIR по телевизия Bulgaria ON AIR. “Дават се доводи, че този метод ще донесе социална справедливост. Идеята е, че има достатъчно средства, за да се раздадат поравно на обществото, да не изпадат хората в лишения и да се развият обществените услуги, защото гражданите ще са платежоспособни и ще употребяват всякакви услуги с парите си", обяснява Христова същината на идеята.


authors:
Василия Пейчева
Обновена
Дек
По Публикацията Работи

title: Бионсе - най-щедрата знаменитост

maintext:
Благодарение на добрите дела, които извърши през 2016 г., певицата Бионсе оглави класация за знаменитости с най-големи заслуги към благотворителната дейност, съобщи Контактмюзик, цитиран от БТА.
С ангажираността си към каузите на редица благотворителни организации, чиито инициативи подкрепи през годината, допринесе за насочване на общественото внимание към тях и помогна за набирането на средства, Бионсе измести от първото място певицата Тейлър Суифт в годишния списък на сайта Do.Something.org.
Суифт, която заемаше челната позиция през последните четири години, е отстъпила на трето място.
Между двете дами със своите благотворителни прояви се нарежда Лин-Мануел Миранда - звездата и създател на хитовия бродуейски мюзикъл "Хамилтън".
В Топ 10 на най-щедрите знаменитости попадат също Деми Ловато, Шайлин Удли, Джон Сина, Майли Сайръс, Лейди Гага, Зендая и Джеси Уилямс.


title: Атаката срещу момчето в мола - напълно непредизвикана

maintext:
Мъж, станал свидетел на инцидента в мол в София, при който беше наръган 19-годишен младеж, разказа, че реакцията на охранителя е била напълно непредизвикана и момчето дори е викало за помощ.
"Не знам дали са станали кражби, не съм присъствал там. Мога да кажа друго - че от единия обект го вкара и след секунда го изкара и го преведе в друг обект на друга марка магазин. И там вече с влизането му в самия вход на магазина извади една метална палка и започна да му нанася побой по главата", разказа свидетелят пред Bulgaria ON AIR.Той също така се усъмни кой е причинил травмите на охранителя, нападнал 19-годишния младеж, и смята, че той сам се е наранил."Удари ли се, не знам. Мога да кажа, че може би инсценировъчно го направи - все едно някой го е ударил. Той сам се удари, сам падна", разкри още той.Междувременно от фирмата, която отговаря за охраната на целия търговски център, обясниха, че инцидентът всъщност е станал с охранител, нает конкретно от магазина. Те обясниха, че самите охранители на мола нямат практика да са въоръжени и ще поискат информация защо охранителите именно на този търговски обект разполагат с оръжия.Предстои да бъде изгледан записът от камерите за наблюдение.Вижте подробности в репортажа на Bulgaria ON AIR


authors:
Елка Василева
Дек
По Публикацията Работи

title: Китай изстреля спътник за наблюдение на въглеродните емисии

maintext:
Китай изстреля първия си сателит за наблюдение на нивата на въглероден диоксид в атмосферата, предадоха световните информационни агенции, позовавайки се на Синхуа.
Изстрелването на спътника ТанСат ще помогне на страната, която е сред водещите замърсители с парниковия газ в света заедно със САЩ и Япония, да изпълни поетите ангажименти за ограничаване на въглеродния си отпечатък.
Сателитът ТанСат е изстрелян от космодрума Цзюцюан в пустинята Гоби с ракета-носител "Чанчжън-2-Ди". Спътникът с тегло 620 килограма е изведен в слънчево-синхронизирана околоземна орбита на височина около 700 километра. ТанСат ще следи за съдържанието, концентрацията и разпределението на въглероден диоксид в атмосферата. Спътникът ще предава данни три години, предоставяйки информация на всеки 16 дни.
С ракетата-носител "Чанчжън-2-Ди" са изстреляни още три микроспътника за наблюдение на земеделски и горски площи.
/БТА/


title: Новата Toyota Corolla с мотор от BMW

maintext:
Това, че BMW и Toyota от години са свързани и активно си сътрудничат в различни направления, отдавна не е тайна. Германците и японците разработват ново спортно купе, което ще се продава и от двете марки. Партньорството им обаче ще засегне и най-популярния автомобил на планетата – Toyota Corolla.
Според иформация на изданието Indianautosblog, BMW ще запоне да произвежда своите компактни 4-цилиндрови двигатели в заводите на Toyota, след което те ще се появят под капака на моделите на японците. Първият от тях ще бъде новото поколение на Corolla, което ще излезе през 2018 г.
Автомобилът ще бъде изграден на новото шаси TNGA, като ще получи 1,5-литров атмосферен двигател, както и хибриден силов агрегат, в чиято основа ще бъде същият мотор. За следващата Corolla са предвидени още новият 1,2-литров турбомотор от кросовъра C-HR, както и провереният от времето атмосферен 2ZR-FAE с обем 1,8 литра и мощност 140 к.с.
Японците обаче искат да засилят позициите на автомобила на световните пазари, като за целта смятат да го оборудват и с по-мощни мотори. И тъй като не разполагат с такива, те ще се обърнат за помощ към BMW.
Още новини от света на автомобилите четете в AutoMedia.bg


authors:
Златко Желев
Дек
По Публикацията Работи

description: Лекарите от

title: Борят се за живота на таксиджията, открит в "Разсадника"

maintext:
Лекарите от "Пирогов" се борят за живота на мъжа, намерен снощи в безпомощно състояние в столичния кв. "Разсадника", обяви пред "Фокус" говорителят на болницата Мария Пойразова.
"Състоянието на мъжа е тежко, опериран е тази нощ по спешност", каза тя и обясни, че той е с тежка черепно-мозъчна травма.
Dnes.bg припомня, че 47-годишният мъж бе открит в снощи безпомощно състояние, коленичил до таксиметров автомобил, чиято врата е била отворена.
Пострадалият е намерен със сериозна рана на тила, със счупена база на черепа. Мъжът незабавно е откаран в Неврохирургията на "Пирогов".
Полицията разследва причината за инцидента.